
DPCU nr. 322/04.09.2026

Metodologia privind acordarea gradațiilor de merit personalului didactic auxiliar 
din cadrul Direcției Patrimoniu Cultural Universitar 
a Universității Babeș-Bolyai
(Elaborată în conformitate cu prevederile Metodologiei-cadru privind acordarea gradațiilor de merit de către Universitatea Babeș-Bolyai – Hotărârea Senatului UBB modificată și completată prin HS nr. 49/11.04.2022)

Art. 1. Personalul didactic auxiliar din cadrul Direcției Patrimoniu Cultural Universitar a Universității Babeș-Bolyai poate beneficia, potrivit legii, de gradație de merit. Gradația de merit se acordă angajaților care au înregistrat rezultate deosebite în activitatea desfășurată, concretizate prin contribuții semnificative la creșterea performanței compartimentului din care fac parte și la îmbunătățirea serviciilor oferite beneficiarilor (studenților, personalului didactic și de cercetare titular sau asociat, alți angajați sau colaboratori, terțe persoane).
	
Art. 2.	(1) Gradația de merit se acordă, prin concurs, pentru cel mult 16% din totalul posturilor didactice auxiliare din cadrul Direcției Patrimoniu Cultural Universitar. 
(2) Gradația de merit se atribuie pe o perioadă de 5 ani și reprezintă o creștere cu 25% a salariului de bază al angajatului.

Art. 3. (1) Concursul pentru acordarea gradației de merit se organizează anual, în luna septembrie, cu condiția existenței unor gradații de merit vacante. 
(2) Numărul gradațiilor de merit care se scot la concurs se stabilește ținând cont de numărul total de gradații de merit care pot fi acordate personalului didactic auxiliar și numărul gradațiilor de merit aflate în plată. 
(3) Calendarul de desfășurare al concursului pentru acordarea gradațiilor de merit la nivelul DPCU se aprobă de Consiliul de Administrație.

Art. 4. (1) Concursul pentru acordarea gradațiilor de merit se anunță public prin afișare la avizierul Direcției Patrimoniu Cultural Universitar și pe adresele instituționale de e-mail ale angajaților din cadrul DPCU, cu cel puțin 3 zile lucrătoare înaintea primei zile de înscriere la concurs.
(2) Anunțul de concurs cuprinde cel puțin următoarele informații:
a) numărul gradațiilor de merit care se scot la concurs,
b) condițiile de participare,
c) perioada de înscriere la concurs,
d) documentele necesare pentru înscriere,
e) intervalul orar și adresa electronică la care se transmit dosarele de concurs,
f) criteriile de evaluare,
g) componența comisiei de evaluare,
h) data afișării rezultatelor evaluării,
i) perioada de contestații,
j) intervalul orar și adresa electronică la care se transmit contestațiile,
k) data afișării rezultatelor finale.

Art. 5. (1) La concursul organizat în vederea acordării gradațiilor de merit pot participa angajații din cadrul Direcției Patrimoniu Cultural Universitar care îndeplinesc cumulativ următoarele condiții:
a) ocupă o funcție didactică auxiliară în baza unui contract individual de muncă pe durată nedeterminată, cu normă întreagă,
b) au o vechime în instituție, într-o funcție didactică auxiliară (în baza unui contract individual de muncă), de cel puțin 3 ani,
c) au obținut la evaluarea performanțelor profesionale individuale din ultimii 3 ani calificativul „foarte bine”, 
d) nu au fost sancționați disciplinar, exceptând situația în care sancțiunea a fost radiată, potrivit legii.
(2) Personalul didactic auxiliar care a beneficiat de gradație de merit poate participa din nou 
la concurs.

Art. 6. (1) Pentru înscrierea la concursul organizat în vederea acordării gradației de merit, candidații întocmesc și transmit în format electronic un dosar de concurs, în termenul și la adresa menționată în anunțul de concurs. 
(2) Dosarul de concurs al candidatului trebuie să cuprindă următoarele documente:
a) Cererea de înscriere la concurs (Anexa nr. 1),
b) CV-ul în format Europass,
c) Fișa de autoevaluare, pe ultimii 5 ani (Anexa nr. 2),
d) Declarația pe propria răspundere privind faptul că informațiile se referă la propria activitate desfășurată în UBB și corespund adevărului (Anexa nr. 3).

Art. 7. Direcția Patrimoniu Cultural Universitar asigură înregistrarea și verificarea dosarelor în ceea ce privește îndeplinirea condițiilor de participare, centralizează situația candidaților și o transmite comisiei de evaluare, împreună cu dosarele de concurs.

Art. 8. (1) Analizarea și evaluarea dosarelor de concurs în vederea acordării gradațiilor de merit se realizează de către o comisie de evaluare.
(2) Comisia de evaluare, precum și comisia de contestații, formate din număr impar de minim 3 membri titulari și 2 membri supleanți, este propusă de directorul Direcției Patrimoniu Cultural Universitar și aprobată de către Consiliul de Administrație al Universității Babeș-Bolyai.
	(3) În urma aprobării, comisia de evaluare și comisia de contestații sunt numite prin decizia rectorului UBB (Anexa nr. 4).

Art. 9. (1) Comisia de evaluare analizează și evaluează dosarele de concurs conform criteriilor și indicatorilor de apreciere a activității candidaților (Anexa nr. 5) și întocmește pentru fiecare candidat o grilă de apreciere a activității candidatului (Anexa nr. 6).
	(2) Comisia de evaluare verifică inclusiv corectitudinea datelor furnizate în dosarul de concurs prin comparare cu alte documente justificative. Completarea de informații inexacte atrage descalificarea imediată a candidatului de către comisia de evaluare.

Art. 10. (1) Criteriile de evaluare a candidaților și ponderea acestora în rezultatul final sunt următoarele:
a) Volumul, complexitatea și responsabilitatea activității desfășurate – 30 puncte,
b) Capacitatea organizatorică – 20 puncte,
c) Capacitatea de a identifica, analiza și soluționa problemele – 20 puncte,
d) Inițiativa și creativitatea – 15 puncte,
e) Preocuparea pentru autoperfecționare – 5 puncte,
f) Munca în echipă – 10 puncte.
(2) Pentru fiecare criteriu, comisia de evaluare va acorda un punctaj, ținând cont de punctajul maxim stabilit la alin. (1). Punctajul final reprezintă suma punctajelor acordate fiecărui criteriu de evaluare. Punctajul final minim necesar pentru acordarea gradației de merit este de 70 puncte. 

Art. 11. Ierarhizarea candidaților se face în ordinea descrescătoare a punctajelor finale obținute în urma evaluării. Sunt declarați admiși la concursul organizat în vederea acordării gradațiilor de merit, în limita locurilor scoase la concurs, candidații cu punctajele cele mai mari.

Art. 12. Rezultatele concursului se afișează la avizierul Direcției Patrimoniu Cultural Universitar, cu indicarea numărului de înregistrare a dosarului de concurs. Comunicarea rezultatelor se face prin afișarea punctajului obținut de fiecare candidat cu mențiunea „admis” sau „respins”.

Art. 13. (1) Candidații nemulțumiți de punctajul acordat de comisia de evaluare pot formula contestații. Contestațiile se formulează în scris și se înregistrează la Direcția Patrimoniu Cultural Universitar, în termen de două zile lucrătoare de la data afișării rezultatelor, sub sancțiunea decăderii din acest drept.
	(2) Contestațiile se soluționează, prin reevaluarea dosarelor de concurs, în termen de 2 zile lucrătoare de la data expirării termenului de depunere.

Art. 14. Rezultatele finale se fac publice la avizierul Direcției Patrimoniu Cultural Universitar și se transmit, în vederea validării, Consiliului de Administrație al UBB.

Art. 15. Decizia de acordare a gradațiilor de merit este emisă de către rectorul UBB, pe baza rezultatelor finale validate de Consiliul de Administrație al UBB.

